《證道歌叩王炼师》
明代·王弘诲

我闻自昔天仙吕葛马，八八年过学道者。仆也行年正及时，参询敢在群真下。

五陵八百有襟期，悠悠何者是吾师。凭君示我刀圭秘，玄关一窍寻端倪。

端倪本自混元气，厥初妙有分万汇。祇因至实隐形山，宇宙茫茫鲜知味。

自分玄白走天涯，不知此道落谁家。只履南来琼岛外，遥望天池寻紫霞。

紫霞丹阙蕊珠宫，真人浮游守规中。婴儿姹女参商隔，知音邂逅扳追从。

昔遇明师传口诀，祇教凝神入气穴。不知炼已待何时，性命双修全真一。

真一关头路匪遥，绛宫琼楼接鹊桥。夹脊双关昆仑顶，天应星兮地应潮。

浮沉颠倒龙虎蟠，摄情归性过泥丸。取坎填离丹鼎热，洞房牛女恣交欢。

霎时玄牝酿醍醐，恍忽相逢结黍珠。知君夙注长生籍，帝教龙女送玄都。

玄都寻取生身源，黄芽白雪纷漫漫。五采三花明火候，归根窍兮复命关。

归根复命安神宅，温养沐浴分时刻。自然造化合天机，出入循环妙莫测。

鹤眠龟息自绵绵，拔宅飞升上八埏。圆陀陀兮光烁烁，方知我命不由天。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。